**Riadne predbežné stanovisko**

1. **VŠEOBECNÁ ČASŤ**
2. **Názov**

Návrh nariadenia o Európskom námornom a rybárskom fonde a o zrušení nariadenia Európskeho parlamentu a Rady (EÚ) č. 508/2014

1. **Číslo a dátum zverejnenia dokumentu EK, (prípadne číslo a dátum zverejnenia dokumentu Rady EÚ)**

**Číslo dokumentu Európskej komisie:**

COM(2018) 390 final

COM(2018) 390 final – ANNEXES 1 to 5

**Číslo dokumentu Rady:**

9627/18, 13.06.2018

**Číslo medziinštitucionálneho spisu:**

2018/0210 (COD)

1. **Označenie výboru alebo pracovnej skupiny**

Rada ministrov pre poľnohospodárstvo a rybné hospodárstvo EÚ, CRP I, Pracovná skupina Rady pre vnútornú a vonkajšiu rybársku politiku.

1. **Gestorský ÚOŠS**

Ministerstvo pôdohospodárstva a rozvoja vidieka SR

1. **Charakteristika prijímaného aktu**

Navrhovaným aktom je nariadenie.

1. **Metóda schvaľovania**

Kvalifikovaná väčšina, riadny legislatívny postup.

1. **Zhrnutie obsahu a cieľa návrhu**

Účelom návrhu nariadenia je vytvorenie Európskeho námorného a rybárskeho fondu (ďalej len „ENRF“) na obdobie rokov 2021 – 2027. Cieľom návrhu nariadenia o ENRF je podpora pri dosahovaní cieľov spoločnej rybárskej politiky Únie (ďalej len „SRP“) v environmentálnej, hospodárskej a sociálnej oblasti, ako aj v oblasti zamestnanosti, podpora vykonávania námornej politiky Únie a podpora plnenia medzinárodných záväzkov Únie v oblasti správy oceánov. Nový ENRF je založený na štyroch prioritách, ktoré zodpovedajú relevantným cieľom politiky stanoveným v návrhu nariadenia o spoločných ustanoveniach (ďalej len „všeobecné nariadenie“) a má sa nimi dosiahnuť čo možno najvyšší príspevok Únie k rozvoju udržateľného modrého hospodárstva:

1. Podpora udržateľného rybolovu a ochrany morských biologických zdrojov

Podpora v rámci priority č. 1 je zameraná na dosahovanie cieľov SRP v environmentálnej, hospodárskej a sociálnej oblasti a v oblasti zamestnanosti, ktoré sú stanovené v článku 2 nariadenia o SRP. Takouto podporou by sa malo zabezpečiť, aby boli rybolovné činnosti dlhodobo environmentálne udržateľné a riadili sa spôsobom, ktorý je v súlade s cieľmi, ktorými je dosiahnuť hospodársky a sociálny prínos a prínos v oblasti zamestnanosti a prispieť k dostupnosti dodávok potravín. V rámci zdieľaného riadenia sa z ENRF bude podporovať vývoj a vykonávanie systému Únie na kontrolu rybárstva v zmysle nariadenia o kontrole a zber a spracovanie údajov pre kontrolu a riadenia rybného hospodárstva v súlade s rámcovým nariadením o zbere údajov.

1. Prispievanie k potravinovej bezpečnosti v Únii prostredníctvom konkurencieschopnej a udržateľnej akvakultúry a trhov

V rámci priority č. 2 sa podporujú investície do rybolovu a akvakultúry, vrátane sladkovodnej akvakultúry, s cieľom odstrániť prekážky pre jej trvalo udržateľný rozvoj, ďalej obchodovanie s produktmi rybolovu a akvakultúry v súlade s cieľmi spoločnej organizácie trhu Únie (ďalej len „SOT“), a to prostredníctvom vytvárania organizácií výrobcov, realizácie výrobných a marketingových plánov, hľadania nových trhových odbytísk, rozvoja a šírenia informácií o trhu. ENRF taktiež podporuje cielené investície v oblasti spracovania produktov rybolovu a akvakultúry za predpokladu, že prispejú k dosiahnutiu cieľov SOT.

1. Umožnenie rastu udržateľného modrého hospodárstva a podpora prosperujúcich pobrežných komunít

Priorita č. 3 sa sústredí na vytváranie podmienok pre rozvoj udržateľného modrého hospodárstva a odstránenie prekážok s cieľom uľahčiť investície a rozvoj nových trhov a technológií alebo služieb. Na tento účel ENRF v rámci zdieľaného riadenia podporuje miestny rozvoj vedený komunitou (CLLD) a udržateľné modré hospodárstvo prostredníctvom zberu, správy a využívania údajov na účely prehĺbenia poznatkov o stave morského prostredia.

1. Posilnenie medzinárodnej správy oceánov a umožnenie bezpečných, chránených, čistých a udržateľne spravovaných morí a oceánov

Priorita č. 4 je zameraná na podporu medzinárodnej správy oceánov s cieľom zlepšiť celkový rámec medzinárodných a regionálnych postupov, dohôd, pravidiel a inštitúcií na reguláciu a riadenie ľudskej činnosti v oceánoch vrátane podpory spolupráce v oblasti námorného dozoru a pobrežnej stráže v rámci zdieľaného a priameho riadenia.

Navrhovaný rozpočet ENRF predstavuje v bežných cenách 6 140 mil. EUR. Zdroje ENRF sú rozdelené medzi zdieľané, priame a nepriame riadenie. Na podporu v rámci zdieľaného riadenia je alokovaných 5 311 mil. EUR a na podporu v rámci priameho a nepriameho riadenia je alokovaných 829 mil. EUR.

1. **Navrhovaný dátum implementácie**

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie sa uplatňuje od 1. januára 2021.

1. **Metóda transpozície do práva SR a predpokladaný dátum transpozície**

Nariadenie bude v SR priamo uplatniteľné.

1. **STANOVISKO SLOVENSKEJ REPUBLIKY**
2. **Vecná analýza návrhu**

Návrh nariadenia o ENRF prispieva k dosiahnutiu cieľov SRP, podporuje vykonávanie námornej politiky Únie a posilňuje medzinárodnú správu oceánov. Cieľom návrhu je zjednodušiť poskytovanie prostriedkov z ENRF v porovnaní s veľmi zložitou štruktúrou v období 2014 – 2020. Z toho dôvodu sa po roku 2020 zjednoduší štruktúra ENRF, pokiaľ ide o tieto prvky:

* **4 priority** – V rámci týchto priorít sa opisuje rozsah podpory z ENRF oblasti námornej politiky a medzinárodnej správy oceánov v súlade s cieľmi SRP.
* **Oblasti podpory** – V článkoch nariadenia sa nestanovujú normatívne opatrenia, ale opisujú sa rôzne oblasti podpory v rámci každej priority a poskytuje sa flexibilný rámec implementácie.
* **Žiadne vopred vymedzené opatrenia alebo pravidlá oprávnenosti na úrovni Únie** – V rámci zdieľaného riadenia je na členských štátoch (ďalej len „ČŠ“), aby vypracovali svoj program, v ktorom uvedú najvhodnejšie prostriedky na dosiahnutie cieľov ENRF. Poskytne sa im istá flexibilita pri stanovovaní pravidiel oprávnenosti. Rôzne opatrenia určené ČŠ v rámci programov môžu byť podporované podľa pravidiel stanovených v ENRF a vo všeobecnom nariadení za predpokladu, že sú zahrnuté v oblastiach podpory.
* **Podmienky a obmedzenia pre určité oblasti** – Nariadenie stanovuje zoznam neoprávnených operácií, aby sa predišlo škodlivým vplyvom na ochranu rybolovných zdrojov, napríklad všeobecný zákaz investícií zvyšujúcich rybolovnú kapacitu. Okrem toho budú investície a kompenzácie pre rybársku flotilu (trvalé ukončenie rybolovných činností, mimoriadne pozastavenie rybolovných činností, získavanie plavidiel, výmena motora) výhradne podmienené ich súladom s cieľmi ochrany SRP.
* **Ukazovatele výsledku** – Výkonnosť podpory z ENRF sa bude hodnotiť na základe ukazovateľov. ČŠ budú podávať správy o pokroku pri dosahovaní stanovených čiastkových cieľov a cieľových hodnôt a Komisia každý rok vykoná preskúmanie výkonnosti na základe výročných správ o výkonnosti vypracovaných ČŠ, čo umožní včasné odhalenie potenciálnych problémov s implementáciou a prijatie nápravných opatrení. Na tento účel sa zriadi rámec monitorovania a hodnotenia.

Nový ENRF poskytuje dva hlavné typy finančnej podpory, ktoré by mali byť v súlade s viacročným národným strategickým plánom pre akvakultúru, ktoré ČŠ vypracujú na základe nariadenia o SRP:

1. Podpora prostredníctvom finančných nástrojov (návratná forma pomoci), ktorá by sa mala vzťahovať na produktívne a inovatívne investície vedúce k rastu v odvetviach, ktoré sú podľa aktuálnych ekonomických údajov v rámci Únie ziskové. Ide napr. o investície do akvakultúry a investície do spracovania produktov rybolovu a akvakultúry.
2. Podpora prostredníctvom grantov (nenávratná forma pomoci), ktoré by mali byť k dispozícii v prípade kompenzačných opatrení pre menej výnosné akvakultúrne činnosti, ktoré poskytujú vybrané služby v oblasti správy pôdy a prírody, ale majú slabé vyhliadky na rast.

Návrh nariadenia o ENRF vychádza z návrhu viacročného finančného rámca na obdobie 2021 – 2027, prijatý Komisiou 2. mája 2018, ktorý stanovuje rozpočtový rámec na financovanie SRP a námornej politiky, zároveň rešpektuje všeobecné nariadenie, prijaté Komisiou 29. mája 2018, ktoré stanovuje spoločné podmienky pre fondy EÚ vrátane ENRF (pokiaľ ide napr. o obsah Partnerskej dohody, všeobecné podmienky pre programovanie, monitorovanie, hodnotenie, finančné nástroje, spôsobilosť výdavkov, podávanie správ) s cieľom zlepšiť koordináciu a harmonizovať implementáciu podpory z fondov v rámci zdieľaného riadenia, pričom hlavným zámerom je zjednodušenie plnenia politík jednotným spôsobom.

ENRF bude prispievať k plneniu cieľov Únie v oblasti klímy. Príspevok ENRF k dosiahnutiu týchto cieľov sa bude monitorovať systémom Únie pre ukazovatele klímy na vhodnej úrovni rozčlenenia vrátane použitia presnejších metodík tam, kde sú k dispozícii.

ENRF bude prispievať aj k dosiahnutiu environmentálnych cieľov Únie. Tento príspevok sa bude sledovať pomocou environmentálnych ukazovateľov Únie a bude sa pravidelne nahlasovať v rámci hodnotenia a výročnej správy o výkonnosti.

Navrhovaný rozpočet ENRF predstavuje v bežných cenách 6 140 mil. EUR. Zdroje ENRF sú rozdelené medzi zdieľané, priame a nepriame riadenie. Na podporu v rámci zdieľaného riadenia je alokovaných 5 311 mil. EUR (z toho celková alokácia pre SR predstavuje sumu 15 225 428 EUR) a na podporu v rámci priameho a nepriameho riadenia je alokovaných 829 mil. EUR.

1. **Právna analýza návrhu**
2. **Právny základ predkladaného návrhu**

Článok 42, článok 43 ods. 2, článok 91 ods. 1, článok 100 ods. 2, článok 173 ods. 3, článok 175, článok 188, článok 192 ods. 1, článok 194 ods. 2, článok 195 ods. 2 a článok 349 Zmluvy o fungovaní Európskej únie.

1. **Zásada subsidiarity a zásada proporcionality**

Subsidiarita (v prípade inej ako výlučnej právomoci) sa vykonáva v rámci zdieľaného, priameho a nepriameho riadenia v súlade s nariadením o rozpočtových pravidlách.

Navrhované opatrenia sú v súlade so zásadou proporcionality, keďže sú vhodné, potrebné a na dosiahnutie želaných politických cieľov nie sú k dispozícii žiadne menej reštriktívne opatrenia.

1. **Analýza jednotlivých ustanovení predkladaného návrhu**

**Preambula**

Obsahuje odôvodnenia vzhľadom na normatívnu časť textu.

**HLAVA I – VŠEOBECNÝ RÁMEC**

**Kapitola I – Všeobecné ustanovenia**

*Článok 1* – **Predmet úpravy**

Definuje predmet úpravy - zriadenie Európskeho námorného a rybárskeho fondu (ENRF), stanovenie priorít ENRF, rozpočtu na obdobie 2021 – 2027 vrátane formy financovania z prostriedkov Únie a špecifických pravidiel poskytovania týchto finančných prostriedkov, ktorými sa dopĺňajú všeobecné pravidlá, ktoré pre ENRF platia v zmysle všeobecného nariadenia.

*Článok 2* – **Geografická oblasť**

Stanovuje, že nariadenie sa vzťahuje na operácie, ktoré sa vykonávajú na území Únie, pokiaľ nie je v tomto nariadení stanovené inak.

*Článok 3* – **Vymedzenie pojmov**

Stanovuje, že na účely nariadenia sa uplatňujú vymedzenia pojmov uvedené v článku 4 nariadenia (EÚ) č. 1380/2013, článku 5 nariadenia (EÚ) č. 1379/2013, článku 4 nariadenia (ES) č. 1224/2009 a článku 2 nariadenia (EÚ) č. [všeobecné nariadenie] a zároveň definuje tieto pojmy: operácia kombinovaného financovania, spoločné prostredie na výmenu informácií, pobrežná stráž, Európska námorná monitorovacia a dátová sieť (EMODNET), prieskumný rybolov, rybár, vnútrozemský rybolov, medzinárodná správa oceánov, námorná politika, námorná bezpečnosť a námorný dozor, námorné priestorové plánovanie, produktívne investície do akvakultúry, stratégia morských oblastí, maloobjemový pobrežný rybolov, udržateľné modré hospodárstvo.

*Článok 4* – **Priority**

Definuje štyri priority, ktoré prispievajú k vykonávaniu SRP a námornej politiky:

1. podpora udržateľného rybolovu a ochrany morských biologických zdrojov;
2. prispievanie k potravinovej bezpečnosti v Únii prostredníctvom konkurencieschopných a udržateľných akvakultúr a trhov;
3. umožnenie rastu udržateľného modrého hospodárstva a podpora prosperujúcich pobrežných komunít;
4. posilnenie medzinárodnej správy oceánov a umožnenie bezpečných, chránených, čistých a udržateľne spravovaných morí a oceánov.

Ustanovuje, že podpora z ENRF prispieva k plneniu cieľov, ktoré si Únia stanovila v oblasti životného prostredia, zmiernenia zmeny klímy a adaptácie na túto zmenu, a že tento príspevok sa bude monitorovať v súlade s metodikou stanovenou v prílohe IV nariadenia o ENRF.

**Kapitola II –** **Finančný rámec**

*Článok 5* – **Rozpočet**

Stanovuje finančné krytie na implementáciu ENRF v období 2021 – 2027, ktoré je 6 140 mil. EUR v bežných cenách. Časť finančného krytia alokovaná ENRF podľa hlavy II sa bude plniť prostredníctvom zdieľaného riadenia v súlade s nariadením (EÚ) č. [všeobecné nariadenie] a čl. 63 nariadenia (EÚ) č. [nariadenie o rozpočtových pravidlách, ktoré sa vzťahujú na všeobecný rozpočet Únie]. Časť finančného krytia alokovaná ENRF podľa hlavy III sa bude plniť buď priamo prostredníctvom Komisie v súlade s čl. 62 ods. 1 písm. a) nariadenia (EÚ) č. [nariadenie o rozpočtových pravidlách, ktoré sa vzťahujú na všeobecný rozpočet Únie], alebo v rámci nepriameho riadenia v súlade s čl. 62 ods. 1 písm. c) daného nariadenia.

*Článok 6* – **Rozpočtové prostriedky v rámci zdieľaného riadenia**

Stanovuje časť finančného krytia v rámci zdieľaného riadenia v zmysle hlavy II, ktoré je 5 311 mil. EUR v bežných cenách v súlade s ročným rozdelením stanoveným v prílohe V. Ďalej stanovuje:

* minimálnu finančnú podporu Únie pre najvzdialenejšie regióny vrátane minimálnej miery kompenzácie dodatočných nákladov na produkty rybolovu a akvakultúry v najvzdialenejších regiónoch;
* minimálnu mieru finančnej podpory pre rozvoj a realizáciu systému Únie na kontrolu rybárstva (čl. 19) a zber a spracovanie údajov na účely riadenia rybárstva a vedecké účely (čl. 20), ktorá predstavuje 15% finančnej podpory Únie alokovanej na ČŠ. ČŠ, ktoré nemajú prístup k vodám Únie, môžu uplatňovať nižší percentuálny podiel, pokiaľ ide o rozsah ich úloh v oblasti kontroly a zberu údajov;
* maximálne limity finančnej podpory pre kompenzácie za trvalé ukončenie rybolovných činností a mimoriadne pozastavenie rybolovných činností z finančnej podpory Únie alokovanej na ČŠ;
* možnosť podporovať technickú pomoc určenej na efektívnu správu a využívanie ENRF, a to v súlade s čl. 30 až 32 nariadenia (EÚ) č. [všeobecné nariadenie].

*Článok 7* – **Rozdelenie finančných prostriedkov na zdieľané riadenie**

Stanovuje, že prostriedky, ktoré sú k dispozícii na záväzky ČŠ na obdobie 2021 – 2027, sú stanovené v tabuľke v prílohe V.

*Článok 8* – **Rozpočtové prostriedky v rámci priameho a nepriameho riadenia**

Stanovuje, že:

* časť finančného krytia v rámci priameho a nepriameho riadenia v zmysle hlavy III predstavuje 829 mil. EUR v bežných cenách, ktoré môžu byť použité na technickú a administratívnu pomoc určenú na implementáciu ENRF, ako sú prípravné, monitorovacie, kontrolné, audítorské a hodnotiace činnosti vrátane systémov informačných technológií na úrovni inštitúcií;
* na podnet Komisie je možné v rámci stropu 1,7 % z celkového finančného krytia na implementáciu ENRF na obdobie 2021 – 2027 podporovať najmä technická pomoc na vykonávanie nariadenia o ENRF v zmysle čl. 29 nariadenia (EÚ) č. [všeobecné nariadenie], ďalej prípravu, monitorovanie a hodnotenie dohôd o partnerstve v odvetví udržateľného rybárstva a účasti Únie v regionálnych organizáciách pre riadenie rybárstva, ako aj zriadenie európskej siete miestnych akčných skupín;
* z ENRF sa financujú náklady na informačné a komunikačné činnosti súvisiace s vykonávaním nariadenia o ENRF.

**Kapitola III –** **Programovanie**

*Článok 9* – **Programovanie podpory v rámci zdieľaného riadenia**

Stanovuje, že v súlade s čl. 16 nariadenia (EÚ) č. [všeobecné nariadenie] každý ČŠ pripraví jediný program na implementáciu priorít uvedených v čl. 4, pričom podpora v rámci zdieľaného riadenia (Hlava II) sa organizuje v oblastiach podpory stanovených v prílohe II, a ustanovuje obsahové prvky programu nad rámec v čl. 17 nariadenia (EÚ) č. [všeobecné nariadenie]. Ďalej stanovuje povinnosť dotknutým ČŠ pripraviť v rámci svojho programu akčný plán pre každý zo svojich najvzdialenejších regiónov a zároveň stanovuje jeho obsahovú náplň. Komisia posúdi program v súlade s čl. 18 nariadenia (EÚ) č. [všeobecné nariadenie], pričom prijme vykonávacie akty pre portebu schválenia samotného programu vrátane jeho zmien. Taktiež stanovuje, že Komisia vypracuje analýzu pre každú morskú oblasť, v ktorej uvedie spoločné silné a slabé stránky danej morskej oblasti z hľadiska dosiahnutia cieľov SRP uvedených v čl. 2 nariadenia (EÚ) č. 1380/2013. V tejto analýze sa prípadne zohľadnia existujúce stratégie pre morské oblasti a makroregionálne stratégie.

*Článok 10* – **Programovanie podpory v rámci priameho a nepriameho riadenia**

Stanovuje, že podpora v rámci priameho a nepriameho riadenia (Hlava III) sa implementuje prostredníctvom pracovných programov uvedených v čl. 110 nariadenia (EÚ) č. [nariadenie o rozpočtových pravidlách, ktoré sa vzťahujú na všeobecný rozpočet Únie]. V pracovných programoch sa prípadne stanoví celková suma vyčlenená na operácie kombinovaného financovania v zmysle čl. 47.

**HLAVA II: PODPORA V RÁMCI ZDIEĽANÉHO RIADENIA**

**Kapitola I –** **Všeobecné zásady podpory**

*Článok 11* – **Štátna pomoc**

Stanovuje, že na pomoc poskytovanú ČŠ podnikom v odvetví rybolovu a akvakultúry sa vzťahujú čl. 107, 108 a 109 zmluvy, však tieto sa nevzťahujú na platby vykonané ČŠ podľa nariadenia o ENRF, ktoré patria do rozsahu pôsobnosti článku 42 zmluvy. Tiež stanovuje, že na vnútroštátne ustanovenia, ktorými sa zriaďuje financovanie z verejných prostriedkov nad rámec ustanovení nariadenia o ENRF sa ako na celok vzťahujú čl. 107, 108 a 109 zmluvy.

*Článok 12* – **Prípustnosť žiadostí**

Definuje podmienky prípustnosti žiadosti o podporu z ENRF predloženej prijímateľom, ktorý musí spĺňať podmienky prípustnosti počas celého obdobia implementácie operácie, ako aj počas obdobia piatich rokov po záverečnej platbe. Ďalej stanovuje postup preukázania splnenia týchto podmienok zo strany prijímateľa a spôsob ich overenia zo strany ČŠ. Pre stanovejnie obdobia neprípustnosti žiadosti Komisia príjme delegoavné akty.

*Článok 13* – **Neoprávnené operácie**

Definuje neoprávnené operácie v rámci ENRF.

**Kapitola II – Priorita 1: Podpora udržateľného rybolovu a ochrany morských biologických zdrojov**

Oddiel 1 – Všeobecné podmienky

*Článok 14* – **Všeobecný rozsah podpory**

Stanovuje, že podpora podľa tejto kapitoly prispieva k plneniu cieľov SRP v environmentálnej, hospodárskej a sociálnej oblasti, ako aj v oblasti zamestnanosti, ktoré sú stanovené v článku 2 nariadenia (EÚ) č. 1380/2013 a sa vzťahuje aj na vnútrozemský rybolov s výnimkou čl. 15 a 17.

Oddiel 2 – Maloobjemový pobrežný rybolov

*Článok 15* – **Akčný plán pre maloobjemový pobrežný rybolov**

Stanovuje povinnť ČŠ v rámci svojich programov pripraviť akčný plán pre maloobjemový pobrežný rybolov, v ktorom sa stanoví stratégia rozvoja ziskového a udržateľného maloobjemového pobrežného rybolovu, pričom definuje obsahovú štruktúru tejto stratégie vrátane požiadaviek pre akčný plán.

*Článok 16* – **Investície do plavidiel vykonávajúcich maloobjemový pobrežný rybolov**

Definuje typy podprovaných investícií, podmienky poskytnutia podpory pre plavidlá vykonávajúce maloobjemový pobrežný rybolov.

Oddiel 3 – Osobitné oblasti podpory

*Článok 17* – **Riadenie rybárstva a rybárskych flotíl**

Definuje podmienky pre poskytnutie kompenzácie za trvalé ukončenie rybolovných činností.

*Článok 18* – **Mimoriadne pozastavenie rybolovných činností**

Definuje podmienky pre poskytnutie kompenzácie za mimoriadne pozastavenie rybolovných činností.

*Článok 19* – **Kontrola a presadzovanie**

Stanovuje podmienky pre podporu rozvoja a realizácie systému Únie na kontrolu rybárstva, ktorý je stanovený v článku 36 nariadenia (EÚ) č. 1380/2013 a podrobnejšie špecifikovaný v nariadení Rady (ES) č. 1224/2009.

*Článok 20* – **Zber a spracovanie údajov na účely riadenia rybárstva a vedecké účely**

Stanovuje, že možnosť podporovať zber, správu a využívanie údajov na účely riadenia rybárstva a vedecké účely, ktoré sú stanovené v čl. 25 ods. 1 a 2 a čl. 27 nariadenia (EÚ) č. 1380/2013 a podrobnejšie špecifikované v nariadení (EÚ) č. 1004/2017, na základe národných pracovných plánov uvedených v čl. 6 nariadenia (EÚ) 1044/2017. Komisia môže prijať vykonávacie akty, ktorými stanoví pravidlá týkajúce sa postupov, formátu a časových harmonogramov vo vzťahu k predkladaniu národných pracovných plánov, a ktorými ich schváli alebo zmení do 31. decembra roku, ktorý predchádza roku, od ktorého sa má uplatňovať pracovný plán.

*Článok 21* – **Kompenzácia dodatočných nákladov na produkty rybolovu a akvakultúry v najvzdialenejších regiónoch**

Definuje podmienky kritéria pre poskytnutie kompenzácie dodatočných nákladov, ktoré prijímateľom vznikli pri rybolove, chove, spracovaní a uvádzaní na trh určitých produktov rybolovu a akvakultúry z najvzdialenejších regiónov. Komisia je splnomocnená prijímať akty s cieľom stanoviť kritériá výpočtu dodatočných nákladov, ktoré vznikli v dôsledku špecifických znevýhodnení predmetných regiónov.

*Článok 22* – **Ochrana a obnova biodiverzity a ekosystémov v morských a pobrežných oblastiach**

Stanovuje možnosť podporovať činnosti zamerané na ochranu a obnovu biodiverzity a ekosystémov v morských a pobrežných oblastiach vrátane vnútrozemských vôd. Podpora sa môže vzťahovať na:

* 1. kompenzácie poskytované rybárom za zber strateného rybárskeho výstroja a morského odpadu z mora;
	2. investície do prístavov s cieľom poskytnúť primerané zberné zariadenia pre stratený rybársky výstroj a morský odpad zozbieraný z mora;
	3. akcie na dosiahnutie alebo udržanie dobrého environmentálneho stavu morského prostredia v zmysle článku 1 ods. 1 smernice 2008/56/ES;
	4. vykonávanie opatrení priestorovej ochrany stanovených článku 13 ods. 4 smernice 2008/56/ES;
	5. spravovanie, obnovu a monitorovanie oblastí Natura 2000 v súlade s prioritnými akčnými rámcami stanovenými v článku 8 smernice 92/43/EHS;
	6. ochranu druhov podľa smernice 92/43/EHS a smernice 2009/147/ES v súlade s prioritnými akčnými rámcami stanovenými v článku 8 smernice 92/43/EHS.

**Kapitola III – Priorita 2: Prispievanie k potravinovej bezpečnosti v Únii prostredníctvom konkurencieschopnej a udržateľnej akvakultúry a trhov**

*Článok 23* – **Akvakultúra**

Stanovuje možnosť podporovať udržateľnú akvakultúru v zmysle čl. 34 ods. 1 nariadenia (EÚ) č. 1380/2013 vrátane zdravia a dobré životné podmienky zvierat v akvakultúre v súlade s nariadením Európskeho parlamentu a Rady (EÚ) č. 429/2016 a nariadením Európskeho parlamentu a Rady (EÚ) č. 652/2014. Podpora musí byť v súlade s viacročnými národnými strategickými plánmi rozvoja akvakultúry uvedenými v čl. 34 ods. 2 nariadenia (EÚ) č. 1380/2013. Produktívne investície do akvakultúry možno podporovať len prostredníctvom finančných nástrojov stanovených v čl. 52 nariadenia (EÚ) č. [všeobecné nariadenie] a prostredníctvom programu InvestEU v súlade s článkom 10 daného nariadenia.

*Článok 24* – **Obchodovanie s produktmi rybolovu a akvakultúry**

Stanovuje možnosť podporovať akcie, ktoré prispievajú k dosahovaniu cieľov SOT s produktmi rybolovu a akvakultúry, ktoré sú stanovené v čl. 35 nariadenia (EÚ) č. 1380/2013 a podrobnejšie špecifikované v nariadení (ES) č. 1379/2013. Okrem toho z neho možno podporovať aj akcie na podporu obchodovania s produktmi rybolovu a akvakultúry, ich kvality a pridanej hodnoty.

*Článok 25* – **Spracovanie produktov rybolovu a akvakultúry**

Stanovuje možnosť podporovať investície do spracovania produktov rybolovu a akvakultúry. Takáto podpora prispeje k dosahovaniu cieľov SOT s produktmi rybolovu a akvakultúry v zmysle čl. 35 nariadenia (EÚ) č. 1380/2013, ktoré sú podrobnejšie špecifikované v nariadení (ES) č. 1379/2013. Produktívne investície do akvakultúry možno podporovať len prostredníctvom finančných nástrojov stanovených v čl. 52 nariadenia (EÚ) č. [všeobecné nariadenie] a prostredníctvom programu InvestEU v súlade s článkom 10 daného nariadenia.

**Kapitola IV – Priorita 3: Umožnenie rastu udržateľného modrého hospodárstva a podpora prosperujúcich pobrežných komunít**

*Článok 26* – **Miestny rozvoj vedený komunitou**

Stanovuje možnosť podporovať udržateľný rozvoj miestnych hospodárstiev a komunít prostredníctvom miestneho rozvoja vedeného komunitou stanoveného v čl. 25 nariadenia (EÚ) č. [všeobecné nariadenie]. V rámci stratégií miestneho rozvoja vedeného komunitou uvedených v čl. 26 nariadenia (EÚ) č. [všeobecné nariadenie] sa zabezpečí, aby miestne komunity lepšie využívali príležitosti, ktoré ponúka modré hospodárstvo, pričom využijú a posilnia environmentálne, kultúrne, sociálne a ľudské zdroje.

*Článok 27* – **Poznatky o mori**

Stanovuje možnosť podporovať zber, správu a využívanie údajov na účely prehĺbenia poznatkov o stave morského prostredia.

**Kapitola V – Priorita 4: Posilnenie medzinárodnej správy oceánov a umožnenie bezpečných, chránených, čistých a udržateľne spravovaných morí**

*Článok 28* – **Námorný dozor**

Stanovuje možnosť podporovať akcie, ktoré prispievajú k dosahovaniu cieľov v oblasti spoločného prostredia na výmenu informácií.

*Článok 29* – **Spolupráca medzi pobrežnými strážami**

Stanovuje možnosť podporovať akcie vykonávané vnútroštátnymi orgánmi, ktoré prispievajú k európskej spolupráci pri činnostiach pobrežnej stráže.

**KapitolaVI *–* Pravidlá implementácie v rámci zdieľaného riadenia**

Oddiel 1 – Podpora z ENRF

*Článok 30* – **Výpočet dodatočných nákladov alebo ušlého príjmu**

Stanovuje, že podpora poskytovaná na kompenzáciu dodatočných nákladov alebo ušlého príjmu sa poskytuje v akejkoľvek z foriem uvedených v článku 46 písm. a), c), d) a e) nariadenia (EÚ) č. [všeobecné nariadenie].

*Článok 31* – **Stanovenie miery spolufinancovania**

Odkazuje na prílohu II, v ktorej je stanovená maximálna miera spolufinancovania z ENRF podľa jednotlivých oblastí podpory.

*Článok 32* – **Výška verejnej pomoci**

Stanovuje mieru maximálnej intenzity pomoci vo výške 50 % celkových oprávnených výdavkov na operáciu, pričom odkazuje na prílohu III nariadenia o ENRF, ktorá stanovuje mieru maximálnej intenzity pomoci pre určité oblasti podpory a určité typy operácií.

Oddiel 2 – Finančné riadenie

*Článok 33* – **Prerušenie lehoty na platbu**

Upravuje preručenie lehoty na platbu pre žiadosť o priebežnú platbu zo strany Komisie alebo jej časť v prípade, že ČŠ nedodržal pravidlá platné v rámci SRP, a toto nedodržanie pravidiel môže mať vplyv na výdavky uvedené v žiadosti o platbu, pre ktoré sa požaduje priebežná platba. Komisia je splnomocnená prijímať v súlade s čl. 52 delegované akty s cieľom vymedziť prípady nedodržania týchto pravidiel.

*Článok 34* – **Pozastavenie platieb**

Splnomocňuje Komisiu prijať vykonávacie akty, ktorými sa úplne alebo čiastočne pozastavia priebežné platby v rámci programu v prípade, že ČŠ sa dopustí závažného nedodržania pravidiel platných v rámci SRP a toto závažné nedodržanie pravidiel môže mať vplyv na výdavky uvedené v žiadosti o platbu, pre ktoré sa požaduje priebežná platba vrátane prijatia delegovaných aktov s cieľom vymedziť prípady závažného nedodržania pravidiel.

*Článok 35* – **Finančné opravy vykonávané členskými štátmi**

Upravuje vykonanie finančných opráv zo strany ČŠ.

*Článok 36* – **Finančné opravy vykonávané****Komisiou**

Splnomocňuje Komisiu prijať vykonávacie akty, ktorými sa vykonajú finančné opravy príspevku Únie na program alebo jeho časti. Popisuje aspekty, ktoré Komisia zohľadňuje pri rozhodnutí o výške opravy. Zároveň splnomocňuje Komisiu prijať delegocvané akty s cieľom určiť kritériá stanovenia úrovne finančných opráv, ktoré sa majú uplatniť, a kritériá uplatňovania paušálnych sadzieb alebo extrapolovaných finančných opráv.

Oddiel 3 – Monitorovanie a podávanie správ

*Článok 37* – **Rámec monitorovania a hodnotenia**

Odkazuje na prílohu I, ktorá obsaju zoznam ukazovateľov, ktoré sa majú používať pri podávaní správ o pokroku ENRF a splnomocňuje Komisiu prijať delegované akty s cieľom zmeniť prílohu I na účely preskúmania alebo doplnenia ukazovateľov, ak sa to považuje za potrebné, a na účely doplnenia ustanovení o vytvorení rámca monitorovania a hodnotenia do nariadenia o ENRF.

*Článok 38* – **Výročná správa o výkonnosti**

Odkazuje na čl. 36 ods. 6 nariadenia (EÚ) č. [všeobecné nariadenie], ktorý upravuje postup vypracovania a predkladania a preskúmania výročných správ o výkonnosti programu. Stanovuje povinnosť ČŠ predložiť Komisii výročnú správu o výkonnosti, a to najneskôr jeden mesiac pred výročným hodnotiacim zasadnutím. Prvá správa sa predloží v roku 2023 a posledná správa v roku 2029. Okrem toho stanovuje ďalšie náležitosti správ nad rámec všeobecného nariadenia, ako sú problémy, ktoré majú vplyv na výkonnosť programu a opatrení prijatých na riešenie týchto problémov. Splnomocňuje Komisiu prijať vykonávacie akty, ktorými sa stanovia pravidlá predkladania správy o výkonnosti programu.

**HLAVA III: PODPORA V RÁMCI PRIAMEHO A NEPRIAMEHO RIADENIA**

*Článok 39* – **Geografická pôsobnosť**

Stanovuje, že táto hlava platí aj pre operácie vykonávané mimo územia Únie s výnimkou technickej pomoci.

**Kapitola I –** **Priorita 1: Podpora udržateľného rybolovu a ochrany morských biologických zdrojov**

*Článok 40* – **Vykonávanie SRP**

Stanovuje, že z ENRF sa uskutočňuje vykonávanie SRP prostredníctvom poskytovania vedeckých odporúčaní a poznatkov na účely podpory fundovaných a účinných rozhodnutí v oblasti riadenia rybárstva v rámci SRP, okrem iného aj prostredníctvom účasti expertov vo vedeckých orgánoch; rozvoja a realizácie systému Únie na kontrolu rybárstva v zmysle článku 36, ktorý je stanovený v nariadení (EÚ) č. 1380/2013 a podrobnejšie špecifikovaný v nariadení (ES) č. 1224/2009; fungovania poradných rád zriadených na základe článku 43 nariadenia (EÚ) č. 1380/2013, ktorých cieľ je súčasťou SRP a túto politiku podporuje; dobrovoľných príspevkov na činnosti medzinárodných organizácií zaoberajúcich sa rybárstvom v súlade s článkom 29 a článkom 30 nariadenia č. 1380/2013.

*Článok 41* – **Podpora čistých a zdravých morí**

Ustanovuje podporu čistých a zdravých morí z ENRF, ktorá musí byť v súlade s environmentálnymi právnymi predpismi Únie.

**Kapitola II – Priorita 2: Prispievanie k potravinovej bezpečnosti v Únii prostredníctvom konkurencieschopnej a udržateľnej akvakultúry a trhov**

*Článok 42* – **Získavanie informácií o trhu**

Stanovuje, že z ENRF sa financuje tvorba a šírenie informácií o trhu s produktmi rybolovu a akvakultúry zo strany Komisie v súlade s článkom 42 nariadenia (EÚ) č. 1379/2013.

**Kapitola III – Priorita 3: Umožnenie rastu udržateľného modrého hospodárstva a podpora prosperujúcich pobrežných komunít**

*Článok 43 –* ***Námorná politika a rozvoj udržateľného modrého hospodárstva***

Stanovuje prostredníctvom čoho sa realizuje financovanie námornej politiky.

**Kapitola IV – Priorita 4: Posilnenie medzinárodnej správy oceánov a umožnenie bezpečných, chránených, čistých a udržateľne spravovaných morí a oceánov**

*Článok 44 –* ***Námorná bezpečnosť a námorný dozor***

Stanovuje prostredníctvom čoho sa z ENRF realizuje financovanie podpory námornej bezpečnosti a námorného dozoru.

*Článok 45 –* ***Medzinárodná správa oceánov***

Stanovuje prostredníctvom čoho sa z ENRF realizuje vykonávanie politiky v oblasti medzinárodnej správy oceánov.

**Kapitola V – Pravidlá implementácie v rámci priameho a nepriameho riadenia**

*Článok 46 –* ***Formy financovania z prostriedkov Únie***

Definuje formy financovania, ktoré môžu byť akékoľvek v súlade s nariadením (EÚ) č. [nariadenie o rozpočtových pravidlách, ktoré sa vzťahujú na všeobecný rozpočet Únie], najmä však formou verejného obstarávania podľa hlavy VII daného nariadenia a grantov podľa hlavy VIII daného nariadenia a prostredníctvom finančných nástrojov v rámci operácií kombinovaného financovania uvedených v čl. 47. Hodnotenie žiadostí o udelenie grantu môžu vykonať nezávislí experti.

*Článok 47 –* ***Operácie kombinovaného financovania***

Stanovuje, že operácie kombinovaného financovania v rámci ENRF sa implementujú v súlade s nariadením (EÚ) č. [nariadenie o programe InvestEU] a hlavou X nariadenia (EÚ) č. [nariadenie o rozpočtových pravidlách, ktoré sa vzťahujú na všeobecný rozpočet Únie].

*Článok 48 –* ***Hodnotenie***

Upravuje vykonávanie hodnotení. Priebežné hodnotenie podpory v rámci hlavy III hneď, ako sú k dispozícii dostatočné informácie o implementácii programu, najneskôr však štyri roky po začatí implementácie podpory. Na konci obdobia implementácie, najneskôr však štyri roky po uplynutí tohto obdobia, Komisia vyhotoví záverečnú hodnotiacu správu o podpore v rámci hlavy III. Komisia oznámi závery týchto hodnotení spolu so svojimi pripomienkami Európskemu parlamentu, Rade, Európskemu hospodárskemu a sociálnemu výboru a Výboru regiónov.

*Článok 49 –* ***Audity***

Stanovuje, že audity týkajúce sa použitia príspevku Únie vykonávané osobami alebo subjektmi vrátane tých, ktoré neboli poverené inštitúciami alebo orgánmi Únie, tvoria základ celkového uistenia podľa článku 127 nariadenia (EÚ) č. [nariadenie o rozpočtových pravidlách, ktoré sa vzťahujú na všeobecný rozpočet Únie].

*Článok 50 –* ***Poskytovanie informácií, komunikácia a zverejňovanie***

Upravuje povinnosti príjemcov finančnej pomoci, ako aj Komisie pri poskytovaní informácií, komunikácii a zverejňovaní. Z finančných zdrojov alokovaných ENRF sa súčasne prispieva aj na informovanie o politických prioritách Únie navonok, pokiaľ sa týkajú priorít uvedených v čl.4.

*Článok 51 –* ***Oprávnené subjekty***

Odkazuje na čl. 197 nariadenia (EÚ) č. [nariadenie o rozpočtových pravidlách, ktoré sa vzťahujú na všeobecný rozpočet Únie], ktoré majú byť oprávnené subjekty spĺňať, zároveň definuje kritériá oprávnenosti nad rámec uvedeného nariadenia.

**HLAVA IV: PROCEDURÁLNE USTANOVENIA**

*Článok 52 –* ***Vykonávanie delegovania právomoci***

Stanovuje podmienky pre prijatie delegovaných aktov zo strany Komisie k príslušným článkom nariadenia o ENRF.

*Článok 53 –* ***Postup výboru***

Ustanovuje Výbor pre Európsky námorný a rybársky fond v zmysle nariadenia Európskeho parlamentu a Rady (EÚ) č. 182/2011, ktorý má pomáhať Komisii.

**HLAVA V: ZÁVEREČNÉ USTANOVENIA**

*Článok 54 –* ***Zrušenie***

Stanovuje termín zrušenia nariadenia (EÚ) č. 508/2014, ktorý je s účinnosťou od 1. januára 2021. Odkazy na zrušené nariadenie sa považujú za odkazy na toto nariadenie.

*Článok 55 –* ***Prechodné ustanovenia***

Splnomocňuje Komisiu prijímať delegované akty s cieľom stanoviť podmienky, za ktorých sa podpora schválená Komisiou podľa nariadenia (EÚ) č. 508/2014 môže začleniť do podpory poskytnutej podľa tohto nariadenia. Tiež stanovuje, že toto nariadenie nemá až do ukončenia dotknutých akcií vplyv na ich pokračovanie na ich pokračovanie ani zmenu podľa nariadenia (EÚ) č. 508/2014, ktoré sa na tieto akcie aj naďalej vzťahuje až do ich ukončenia. Žiadosti podľa nariadenia (EÚ) č. 508/2014 sú aj naďalej platné.

*Článok 56 –* ***Nadobudnutie účinnosti a dátum uplatňovania***

Stanovuje, že toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie a uplatňuje sa od 1. januára 2021, pričom je záväzné v celom rozsahu a priamo uplatniteľné vo všetkých ČŠ.

*Príloha I* – ***Spoločné ukazovatele***

Obsahuje zoznam spoločných ukazovateľov podľa jednotlivých priorít.

*Príloha II –* ***Oblasti podpory podľa zdieľaného riadenia***

Obsahuje zoznam oblastí podpory v rámci jednotlivých priorít vrátane nomenklatúry, ktorá sa má použiť vo finančnom pláne a maximálnej miery spolufinancovania (% z oprávnených verejných výdavkov).

*Príloha III* – ***Konkrétne miery maximálnej intenzity pomoci v rámci zdieľaného riadenia***

Obsahuje miery maximálnej intenzity pomoci pre vybrané oblasti podpory alebo typy operácií implementované v rámci zdieľaného riadenia.

*Príloha IV –* ***Koeficienty výpočtu podpory cieľov súvisiacich so životným prostredím a cieľov v oblasti zmeny klímy***

Obsahuje koeficienty výpočtu podpory cieľov súvisiacich so životným prostredím a cieľov v oblasti zmeny klímy pre vybrané oblasti podpory .

*Príloha V –* ***Celkové zdroje podľa jednotlivých členských štátov na európsky námorný a rybársky fond na obdobie 2021 – 2027***

Obsahuje celkové zdroje podľa jednotlivých ČŠ na ENRFna obdobie 2021 – 2027.

1. **Pozícia/vyjednávacia inštrukcia k predkladanému návrhu**

SR vo všeobecnosti víta predložený návrh nariadenia, ktorý je v porovnaní so súčasným programovým obdobím zjednodušený a zároveň poskytuje značnú mieru flexibility ČŠ, napr. pokiaľ ide o definovanie opatrení v rámci stanovených priorít a oblastí podpory, oprávnenosť výdavkov, vzhľadom na ich špecifické potreby.

SR víta zachovanie súčasnej miery pomoci 50% z celkových oprávnených výdavkov vrátane zachovania súčasnej miery spolufinancovania z ENRF a národných zdrojov v pomere 75 : 25.

SR berie na vedomie začlenenie ENRF 2021 – 2027 do Dohody o partnerstve. Ide o obdobný inštrument zavedený v súčasnom programovom období.

SR podporuje iniciatívu Komisie zjednodušiť systém kontroly výkonnosti. Rovnako ako v súčasnom programovom období Komisia navrhuje na úrovni všeobecného nariadenia zavedenie míľnikov a cieľov.

Pre SR je podstatné zachovanie podpory sladkovodnej akvakultúry vrátane spracovania produktov rybolovu a akvakultúry, čo návrh nariadenia umožňuje v rámci priority 2 - Prispievanie k potravinovej bezpečnosti v Únii prostredníctvom konkurencieschopnej a udržateľnej akvakultúry a trhov.

SR nesúhlasí s navrhovaným financovaním produktívnych investícií do akvakultúry a investícií do spracovania produktov rybolovu a akvakultúry, a to výlučne prostredníctvom finančných nástrojov. Vychádzajúc zo skúseností s predchádzajúcich programových období, kedy finančné nástroje neboli využívané, povinné použitie finančných nástrojov na financovanie uvedených investícií v období po roku 2020 by mohlo výrazne ohroziť plnenie cieľov ENRF.

Možnosť využívania finančných nástrojov bola v procese prípravy návrhu OP RH 2014 - 2020, predmetom konzultácií s relevantnými partnermi (zástupcami sektora rybného hospodárstva), ktorí uprednostnili poskytovanie podpory formou nenávratného finančného príspevku (grantu), najmä z dôvodu sezónneho charakteru výroby a vplyvu externých faktorov na výrobný proces (počasie, dostatok a kvalita vody, choroby a pod.), čo predstavuje potenciálne riziko pri generovaní príjmov na splácanie návratnej finančnej pomoci.

Je potrebné dôkladne zanalyzovať situáciu sektora rybného hospodárstva a na základe toho mať možnosť výberu vhodného typu financovania, čo by umožnilo lepšie reagovať na špecifiká sektora rybného hospodárstva v jednotlivých ČŠ.

SR preto navrhuje upraviť text článkov 23 a 25 v záujme poskytnúť ČŠ flexibilitu v rozhodovaní o využití príslušného typu financovania, t.j. financovanie pomocou grantov (nenávratnej pomoci), resp. pomocou finančných nástrojov(návratnej pomoci), a to na základe vykonanej analýzy situácie v sektore akvakultúry.

Pokiaľ ide o finančný rámec ENRF na obdobie 2021 – 2027, prerozdelenie celkového rozpočtu medzi ČŠ pre zdieľané hospodárenie by malo byť obdobné, ako v súčasnom programovom období. Navrhovaná celková alokácia pre SR predstavuje sumu 15 225 428 EUR, čo je o 3,5 % menej ako v súčasnom programovom období. SR nemá výhrady voči tomuto návrhu*.*

**DÔSLEDKY NA LEGISLATÍVU SR A ADMINISTRATÍVNU PRAX SR**

Nariadenie bude v SR priamo uplatniteľné.

1. **DÔSLEDKY NA ROZPOČET**

Nariadenie má priamy dopad na štátny rozpočet SR. Prostriedky ENRF alokované v rámci zdieľaného riadenia pre ČŠ musia byť spolufinancované v príslušnom pomere z národných zdrojov jednotlivé ČŠ.

Komisia navrhuje pre SR v rámci zdieľaného riadenia (na spolufinancovanie operačného programu) celkový balík z ENRF vo výške **15 225 428 EUR**. Miera spolufinancovania zo štátneho rozpočtu SR bude, podľa zamerania operačného programu, stanovená v pomernej výške v súlade s prílohou II nariadenia.

1. **INÉ DÔSLEDKY – napr. SOCIÁLNE, ENVIRONMENTÁLNE, VPLYV NA PODNIKATEĽSKÉ PROSTREDIE**

|  |
| --- |
| **Vplyvy navrhovaného materiálu** |
| **Vplyvy na rozpočet verejnej správy** |[x]  **Pozitívne** |[ ]  **Žiadne** |[x]  **Negatívne** |
|  z toho rozpočtovo zabezpečené vplyvy |[ ]  Áno |[x]  Nie |[ ]  Čiastočne |
| **Vplyvy na podnikateľské prostredie** |[ ]  **Pozitívne** |[x]  **Žiadne** |[ ]  **Negatívne** |
|  z toho vplyvy na MSP |[ ]  Pozitívne |[x]  Žiadne |[ ]  Negatívne |
| **Sociálne vplyvy** |[ ]  **Pozitívne** |[x]  **Žiadne** |[ ]  **Negatívne** |
| **Vplyvy na životné prostredie** |[ ]  **Pozitívne** |[x]  **Žiadne** |[ ]  **Negatívne** |
| **Vplyvy na informatizáciu** |[ ]  **Pozitívne** |[x]  **Žiadne** |[ ]  **Negatívne** |

|  |  |  |  |  |  |  |
| --- | --- | --- | --- | --- | --- | --- |
| **Vplyvy na služby verejnej správy pre občana, z toho** |  |  |  |  |  |  |
|  **vplyvy služieb verejnej správy na občana** |[ ]  **Pozitívne** |[x]  **Žiadne** |[ ]  **Negatívne** |
|  **vplyvy na procesy služieb vo verejnej správe** |[ ]  **Pozitívne** |[x]  **Žiadne** |[ ]  **Negatívne** |

Vypracovala: Revidoval na základe PPK:

Ing. Zlatica Daubnerová, dňa 11.7.2018 Mgr. Ján Chládok, dňa 8.8.2018

Schválili:

Ing. Andrea Hrdá, dňa JUDr. Mgr. Daniel Krošlák PhD. LL.M, dňa

riaditeľka odboru riadiaceho orgánu OP RH vedúci Oddelenia riadenia OPRH

Ing. Jaroslav Gudába, dňa

generálny riaditeľ sekcie rozvoja vidieka a priamych platieb